**Međunarodni znanstveni skup „Hrvatski i bugarski kulturni djelatnici u Zagrebu (Zagreb, 2.-4. listopada 2017.)“**

Međunarodni znanstveni skup “Hrvatski i bugarski kulturni djelatnici u Zagrebu” organizira se u suradnji Odsjeka za povijesne znanosti Zavoda za povijesne i društvene znanosti HAZU u Zagrebu, Zavoda za povijest hrvatske književnosti, glazbe i kazališta HAZU i Hrvatsko-bugarskog društva u Zagrebu. Skup se održava kao nastavak zajedničke dugogodišnje suradnje sa Bugarskom akademijom znanosti.

Predviđeni skup nastavak je kontinuiranog rada bugarskih i hrvatskih znanstvenika na istraživanju različitih tema, koje su tijekom povijesti činile uzajamne poveznice ovih dvaju srodnih i prijateljskih naroda. S obzirom na činjenicu da su se hrvatsko-bugarske veze od sredine XIX. pa sve do današnjih dana odvijale ponajprije na planu kulturno-prosvjetne te znanstveno-intelektualne suradnje i da je stjecište te suradnje bio grad Zagreb, pojavila se potreba da se, u nastavku niza skupova koji su se od 1998. do 2015. održavali u Hrvatskoj i Bugarskoj, održi znanstveni skup posvećen hrvatskim i bugarskim kulturnim djelatnicima u Zagrebu, kako bi se omogućilo sagledavanje velikog individualnog doprinosa pojedinih istaknutih Hrvata i Bugara koji su kreirali u mnogome jedinstven model kulturne i intelektualne suradnje među dvjema nacijama. Ciljevi skupa su prezentiranje i dopuna znanstvenih spoznaja iz različitih područja hrvatsko-bugarskih veza u prošlosti, sa naglaskom na djelovanje hrvatskih i bugarskih kulturnih djelatnika u gradu Zagrebu.

Na skupu će sudjelovati 19 izlagača (desetero iz Hrvatske i devetero iz Bugarske). Radi se o znanstvenim i kulturnim djelatnicima iz različitih akademskih i kulturnih ustanova iz Hrvatske i Bugarske. Najveći dio su djelatnici Hrvatske akademije znanosti i umjetnosti i Bugarske akademije znanosti, ali očekuju se i sudionici iz drugih ustanova (sveučilišta, instituta, muzeja itd.).